PMIndiaData/PMIndiaSum huggingface dataset:
நவீன நகரங்களை உருவாக்குவதற்காக, மத்திய நகர்புர வளர்ச்சித் துறை மற்றும் ப்ளூம்பெர்க் உதவி மையத்தின் இடையே புரிந்துணர்வு ஒப்பந்தத்திற்கு ஒப்புதல்

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, நியூயார்க் நகரின், ப்ளூம்பெர்க் உதவி மையம் மற்றும் மத்திய நகர்புற வளர்ச்சித் துறை இடையே கையெழுத்தான புரிந்துணர்வு ஒப்பந்தத்திற்கு ஒப்புதல் அளித்தது. இந்த திட்டத்தின் மூலம், ப்ளூம்பெர்க் உதவி மையம், நவீன நகரங்களை உருவாக்கும் திட்டத்தின் கீழ், நகரங்களை உருவாக்குவதற்கான இந்தியாவின் திட்டத்தை செயல்படுத்துவதற்கான அறிவுசார் பங்குதாரராக திகழும். 29 ஏப்ரல் 2015 அன்று நடந்த அமைச்சரவைக் கூட்டத்தில் நவீன நகரங்களை உருவாக்கும் திட்டத்துக்கு ஏற்கனவே ஒப்புதல் அளிக்கப்பட்டு விட்டது. 25 ஜூன் 2015 அன்று, பிரதமர், நவீன நகரங்கள் உருவாக்கும் திட்டத்துக்கான அறிக்கையையும், வழிகாட்டுதல்களையும் வெளியிட்டார். நவீன நகரங்கள் திட்டம், நகரங்களில் தரமான உட்கட்டுமானத்தை உருவாக்கவும், நகர வாழ்வை செம்மைப்படுத்தவும் உதவும். ப்ளும்பெர்க் உதவி மையம் மேயர்களையும், உள்ளூர் தலைவர்களையும், பயன்படுத்தி நவீன நகரங்கள் கட்டமைப்பதில் உள்ள சவால்களை எதிர்கொண்டு, பொதுத்துறை நிறுவனங்களின் புதிய முயற்சிகளை வளர்க்கும். அறிவுசார் பங்குதாரர் என்ற முறையில் ப்ளூம்பெர்க் உதவி மையம் மத்திய நகர்புர வளர்ச்சித் துறையின் நவீன நகரங்கள் திட்டத்துக்கு வடிவமைப்புகளை உருவாக்கவும், நவீன நகரங்களை மேலாண்மை செய்யவும் உதவும. இத்திட்டத்துக்கான அனைத்து செலவுகளையும் ப்ளூம்பெர்க் உதவி மையம் ஏற்றுக் கொள்வதால், மத்திய அரசுக்கு இதனால் நிதி செலவீடு ஏதும் கிடையாது.
சமையல் எண்ணெய்கள், எண்ணெய் வித்துகள் குறித்த 28.09.2015 நாளிட்ட மத்திய அரசாணைகள், 18.10.2015 தேதியிட்ட எண் 2857 (E) கொண்ட பருப்பு வகைகள் குறித்த மத்திய அரசு ஆணை ஆகியவற்றின் செல்லுபடிக் காலத்தை 1.10.2016-லிருந்து 30.09.2017 ஆக நீடிக்க மத்திய அமைச்சரவை ஒப்புதல்

சமையல் எண்ணெய்கள், எண்ணெய் வித்துகள் தொடர்பாக மத்திய அரசின் 28.09.2015 தேதியிட்ட மத்திய ஆணைகள், பருப்புகள் தொடர்பான ஆணை எண் 2857 (E) 18.10.2015 தேதியிட்ட மத்திய அரசு ஆணை ஆகியவற்றின் செல்லுபடிக் காலத்தை 01.10.2016 முதல் 30.09.2017 வரை மேலும் ஓராண்டுக்கு நீடிக்க பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்தது. இதன் முக்கிய நோக்கம், எண்ணெய்கள், எண்ணெய் வித்துகள், பருப்பு வகைகளின் இருப்பு அளவு, தேவை உரிமம் ஆகியவை மீது மாநில அரசுகள் எப்போதெல்லாம் தேவைப்படுகிறதோ அப்போது மத்திய அரசிடமிருந்து முன் இசைவு பெற்று கட்டுப்பாட்டு ஆணைகளைப் பிறப்பித்துக்கொள்ள வகை செய்வதே ஆகும். இந்தப் பண்டங்கள் பொதுமக்களுக்கு, குறிப்பாக பாதிக்கப்படுவோருக்குக் கிடைப்பதற்கு எடுக்கப்பட்டு வரும் நடவடிக்கைகளை மேம்படுத்தவும், பதுக்குவது, கொள்ளை லாபம் அடிப்பது ஆகிய போக்கைக் கட்டுப்படுத்தவும் இது உதவும் என எதிர்பார்க்கப்படுகிறது. பின்னணி: 15.2.2002 தேதியிட்ட மத்திய அரசின் ஆணைப்படி, சில உணவுப் பொருட்களுக்கு உரிமம், இருப்பு அளவு, எடுத்துச் செல்வதில் உள்ள கட்டுப்பாடு ஆகியவற்றிலிருந்து விலக்கு அளிக்கப்பட்டிருந்தது. அதன் பின் அவ்வப்போது, மத்திய அரசு அமைச்சரவையின் ஒப்புதலையடுத்து, 2002 ஆம் ஆண்டு ஆணையில் திருத்தத்தைக் கொண்டுவந்தும், சில செயல்பாடுகளை நிறுத்திவைத்தும் அறிவிக்கைகள் வெளியிடப்பட்டு வந்தன. எப்போதெல்லாம் குறிப்பிட்ட உணவுப் பண்டங்களின் விலை குறிப்பிட்ட காலத்துக்கு அபரிமிதமாக உயர்கிறதோ, அப்போதெல்லாம் இவ்வாறு அறிவிக்கைகள் வெளியிடப்பட்டு வந்தன. பருப்பு வகைகளின் மீதான கட்டுப்பாடு முதன் முதலாக 2006 ஆம் ஆண்டு ஆகஸ்டில் பிறப்பிக்கப்பட்டு, அது அவ்வப்போது நீடிக்கப்பட்டு வந்தது. தற்போதைய ஆணை செல்லுபடிக்காலம் செப்டம்பர் 30ஆம் தேதி நிறைவடைகிறது. தற்போது நிலவும் சூழ்நிலையை அடுத்து, அதற்கு மேலும் கால நீடிப்பு பெறப்படுகிறது.
ஜி-20 மாநாட்டில் உள்ளடக்க வளர்ச்சி குறித்து பிரதமரின் இடையிட்டு உரை: சர்வதேச பொருளாதாரம், வளர்ச்சி உத்திகள், வேலைவாய்ப்பு மற்றும் முதலீட்டு உத்திகள்

சிறப்பு விருந்தினர்களே, பல்வேறு முக்கிய பொருளாதார வீழ்ச்சி, நிலையற்ற நிதி சார்ந்த சந்தைகள், நாணயத்தின் மதிப்பை குறைப்பதில் போட்டி ஆகியவை சர்வதேச பொருளாதார வளர்ச்சியை பலவீனமாக மாற்றி உள்ளது. வளர்ச்சி மற்றும் முதலீடு உத்திகள் மற்றும் வேலை வாய்ப்பு திட்டங்களுக்கு துருக்கி தலைமையில் எடுக்கப்பட்டுவரும் ஒருங்கிணைந்த வளர்ச்சிக்கு எனது வாழ்த்துகள். இப்போது நாம் அனைவரும் உறுதி மொழிகளை நிறைவேற்ற வேண்டும். வளர்ச்சியை அதிகரிக்க, நாம் பொதுத் துறை சார்ந்த முதலீடுகளை அதிகரிக்க வேண்டும். நாணயம் சார்ந்த திட்டங்களை மட்டும் நம்பி இருக்க முடியாது. நாணயம் சார்ந்த திட்ட நடவடிக்கைகள் குறித்து கவனமுடன் தெரிவிக்க வேண்டும் என்று ஜி-20 தொடர்ந்து மத்திய வங்கிகளுக்கு அறிவுறுத்த வேண்டும். இது நிதி மற்றும் நாணய சந்தைகளை திடமாக அமைப்பதில் உதவியாக இருக்கும். வளர்ந்து வரும் நாடுகளின் உள்கட்டமைப்பு தேவைகளை ஆதரிக்கும் வகையில் மூலதனத்தை பன்முக வளர்ச்சி வங்கிகள் அதிகரிக்க வேண்டும். புதிய நிறுவனமான புதிய வளர்ச்சி வங்கி கூடுதல் நிதி உதவி வழங்குவதும் வரவேற்கப்படுகிறது. பருவநிலை மாற்றத்தை எதிர்கொள்ள சர்வேதேச அளவில் ஒருமித்த கருத்து நிலவுகிறது. பல்வேறு நாடுகளின் வளர்ச்சிக்கு தடையாக கடன் உதவிக்கு விதிமுறைகள், சிரமமான பாதுகாப்பு நடவடிக்கைகளை பன்முக நிறுவனங்கள் எடுக்ககூடாது. இது திடமான வளர்ச்சியை வீழ்த்திவிடும். இந்த ஆண்டு கொண்டுவரப்பட்ட ஐக்கிய நாடுகளின் திடமான வளர்ச்சி இலக்குகளுடன் ஜி-20யின் முயற்சிகள் ஒருங்கிணைய வேண்டும். முக்கியமாக 2030 வறுமை ஒழிப்பது என்ற இலக்குடன் இணைந்து பணிப்புரிய வேண்டும். ஜி-20 பெண்கள் மற்றும் இளைஞர்களுக்கு வேலை வாய்ப்பு அளித்தலுக்கு முக்கியத்தும் அளிப்பதை நாங்கள் வரவேற்கிறோம். திடமான நீண்டகால பொருளாதார வளர்ச்சிக்கு முதலீடு மட்டும் போதாது. ஊழியர்களின் போக்குவரத்து மற்றும் திறனை மேம்படுத்துவதற்கு முயற்சி எடுக்க வேண்டும். சிறப்பு விருந்தினர்களே, இந்தியாவின் பொருளாதார வளர்ச்சி 7.5 சதவீதம் வளரும் என்று எதிர்பார்க்கப்படுகிறது. அடுத்த ஆண்டுக்குள் வளர்ச்சி வீதம் 8 சதவீத்த்திற்கு மேல் இருக்கும். பணவீக்கம், தற்போதைய கணக்கு மற்றும் பணப்பற்றாகுறையை குறைத்துள்ளோம். நிதி உள்ளடக்கம், குறிப்பிட்ட ஆண்டுக்குள் அனைவருக்கும் அடிப்படைத் தேவைகளை வழங்குவது ஆகியவற்றை கொண்டுள்ள எங்களின் உள்ளடக்க வளர்ச்சித் திட்டங்களான இந்தியாவில் உற்பத்தி செய்வோம், திறன் இந்தியா, டிஜிட்டல் இந்தியா, தொழில் மையங்கள் மற்றும் அதிநவீன நகரங்கள் ஆகியவை இந்தியாவின் வளர்ச்சியையும் வேலைவாய்ப்பையும் அதிகரிக்கும். இது சர்வதேச பொருளாதாரத்தின் வலிமைக்கு ஆதாரமாக இருக்கும். நன்றி !
நவம்பர் 21-ஆம் தேதி நடைபெற உள்ள பண்டித தீன்தயாள் பெட்ரோலியம் பல்கலைக்கழகத்தின் எட்டாவது பட்டமளிப்பு விழாவில் பிரதமர் பங்கேற்கிறார்

பிரதமர் திரு நரேந்திர மோடி, நவம்பர் 21-ஆம் தேதி காலை 11 மணிக்கு நடைபெற உள்ள காந்திநகர் பண்டித தீன்தயாள் பெட்ரோலியம் பல்கலைக்கழகத்தின் எட்டாவது பட்டமளிப்பு விழாவில் காணொலி வாயிலாகக் கலந்துகொள்கிறார். இந்த விழாவில் சுமார் 2600 மாணவர்கள் தங்களது பட்டங்களைப் பெறுவார்கள். பட்டமளிப்பு விழாவின்போது, 45 மெகாவாட் உற்பத்தித் திறன் கொண்ட சூரிய ஒளி மின்சக்தியைத் தயாரிக்கும் ஆலை மற்றும் நீர் மேலாண்மை மையம் ஆகியவற்றிற்கு பிரதமர் அடிக்கல் நாட்டுகிறார். மேலும், பண்டித தீன்தயாள் பெட்ரோலியம் பல்கலைகழகத்தில் ‘தொழில்நுட்ப தொழில்களுக்கு வழிபடுவதற்கான மையம்', ‘மொழிபெயர்ப்பு ஆராய்ச்சி மையம்' மற்றும் ‘விளையாட்டு வளாகம்' ஆகியவற்றை விழாவின் போது பிரதமர் திறந்து வைப்பார்.
2018 ஜூலை 7 அன்று பிரதமர் ராஜஸ்தான் செல்கிறார்

பிரதமர் திரு. நரேந்திர மோடி 2018 ஜுலை 7 அன்று, ராஜஸ்தான் மாநிலத்திலுள்ள ஜெய்பூருக்குச் செல்கிறார். மிகப் பெரிய பொதுக்கூட்டம் ஒன்றில், இந்திய அரசு மற்றும் ராஜஸ்தான் அரசு ஆகியவற்றின் திட்டங்களால் பயன் பெற்ற 12 பயனாளிகளின் அனுபவங்கள் கொண்ட ஒலி – ஒளி காட்சி ஒன்றைப் பிரதமர் பார்வையிடுவார். ராஜஸ்தான் முதல்வர் திருமதி வசுந்தரா ராஜே இந்த நிகழ்ச்சியை வழங்குவார். இந்தத் திட்டங்கள் பின்வருமாறு : பிரதம மந்திரி உஜ்வாலா திட்டம் பிரதம மந்திரி முத்ரா திட்டம் பிரதம மந்திரி ஆவாஸ் திட்டம் திறன் இந்தியா ராஷ்ட்ரிய பால ஸ்வஸ்திய செயல்திட்டம் முக்கிய மந்திரி ராஜ்ஸ்ரீ திட்டம் பாமஷா ஸ்வத்யா பீமா திட்டம் முக்கிய மந்திரி ஜல் ஸ்வலாம்பன் அபியான் ஷ்ராமிக் கல்யாண் கார்ட் முக்கிய மந்திரி பலான்ஹார் திட்டம் சத்ரா ஸ்கூட்டி விதாரண் திட்டம் தீன் தயாள் உபாத்யாய வரிஷித் நாக்ரிக் தீர்த்த யாத்திரை திட்டம் பிரதமர் ரூ. 2,100 கோடி செலவிலான பதிமூன்று நகர்ப்புற உள்கட்டமைப்புத் திட்டங்களுக்கு அடிக்கல் நாட்டவுள்ளார். இந்தத் திட்டங்களில் முக்கியமானவை பின்வருமாறு : உதய்ப்பூர் கோட்டை நகர ஒருங்கிணைந்த உள்கட்டமைப்பு அஜ்மீருக்கான உயர்சாலைத் திட்டம் அஜ்மீர், பில்வாரா, பிஹானிர், ஹனுமன் காட், சிகார், மவுண்ட் அபு ஆகியவற்றுக்கான குடிநீர் வழங்கல் மற்றும் கழிவுநீர் திட்டங்கள் தோல்புர், நகார், அல்வர், ஜோத்பூர் ஆகியவற்றின் மேம்பாடு தசரா மைதானம் (கட்டம் 2) பிரதமர் பொதுக்கூட்டத்திலும் உரையாற்றுகிறார்.
பிரகதி மைதான ஒருங்கிணைந்த வழித்தட திட்டத்தின் அர்ப்பணிப்பு விழாவில் பிரதமர் ஆற்றிய உரையின் தமிழாக்கம்

மத்திய அமைச்சரவையில் உள்ள எனது சகாக்களே, திரு. பியூஷ் கோயல் அவர்களே, திரு.ஹர்தீப் சிங் பூரி அவர்களே, திரு.சோம் பிரகாஷ் அவர்களே, திருமதி. அனுப்ரியா படேல் அவர்களே, மற்றும் விருந்தினர்களே, சகோதர, சகோதரிகளே, தில்லி, நொய்டா-காசியாபாத், மற்றும் பல்வேறு இடங்களிலிருந்தும் தில்லி வந்துள்ள உங்கள் அனைவருக்கும் எனது வாழ்த்துகள். தில்லிக்கு இன்று, மத்திய அரசிடமிருந்து நவீன உள்கட்டமைப்பு என்ற அழகிய வெகுமதி கிடைத்துள்ளது. இந்த சுரங்கப்பாதையைக் கடக்கும்போது பல்வேறு நிகழ்வுகள் என் ஞாபகத்துக்கு வந்தன. குறுகியக் காலத்தில், ஒருங்கிணைந்த போக்குவரத்து வழித்தடத்தை உருவாக்குவது என்பது எளிதான காரியமல்ல. இந்த வழித்தடம் அமைக்கப்பட்டுள்ள சாலை, தில்லியின் பரபரப்பான சாலைகளில் ஒன்றாகும். நாள்தோறும் லட்சக்கணக்கான வாகனங்கள் இந்த சாலையில் செல்கின்றன. சுரங்கப்பாதைக்கு மேல் ஏழு ரயில் பாதைகள் செல்கின்றன. இத்தனை சிரமங்களுக்கு இடையே, கொரோனா தொற்று வந்து புதிய சிக்கலை உருவாக்கியது. நாம், நாட்டுக்காக புதிய திட்டங்களை தொடங்கும்போது, தடை ஏற்படுத்த நினைப்பவர்களுக்கும் குறைவில்லை. நாட்டை முன்னேற்றப் பாதைக்கு கொண்டு செல்லும்போது, பல பிரச்சினைகள் ஏற்படும். இந்த திட்டமும், அதேபோன்று பல்வேறு பிரச்சினைகளை சந்தித்தது. ஆனால், இது புதிய இந்தியா. இது பல்வேறு பிரச்சினைகளை தீர்த்து வைக்கிறது. புதிய தீர்மானங்களை எடுக்கிறது. அந்த தீர்மானங்களை நிறைவேற்ற இடைவிடாத முயற்சிகளையும் மேற்கொள்கிறது. விடாமுயற்சி, ஒருங்கிணைந்த ஒத்துழைப்புடன் இந்த திட்டத்தை நிறைவேற்றி, நிர்வாகத்தின் திறமையை வெளிப்படுத்திய பொறியாளர்கள் மற்றும் தொழிலாளர்களை நான் மிகவும் பாராட்டுகிறேன். இந்த திட்டத்துக்காக வியர்வை சிந்திய அனைத்து தொழிலாள சகோதர, சகோதரிகளுக்கும் எனது இதயத்தின் அடியாழத்தில் இருந்து வாழ்த்துகளை தெரிவித்துக் கொள்கிறேன். நண்பர்களே, 21-ம் நூற்றாண்டின் தேவைக்கேற்ப பிரகதி மைதான கண்காட்சியை மாற்றியமைக்கும் முயற்சியின் ஒருபகுதியாக, இந்த ஒருங்கிணைந்த போக்குவரத்து வழித்தடம் அமைக்கப்பட்டுள்ளது. பிரகதி மைதானம், இந்தியர்களின் திறன்கள், தயாரிப்புகள், இந்தியாவின் முன்னேற்றம் மற்றும் நமது கலாச்சாரத்தை எடுத்துக்காட்ட பல ஆண்டுகளுக்கு முன்பு கட்டப்பட்டது. ஆனால், அதன் பிறகு இந்தியா நிறையவே மாறிவிட்டது. அதன் தேவைகளும் அதிகரித்து விட்டன. ஆனால், பிரகதி மைதானம் பெரிய அளவில் முன்னேற்றமடையில்லை என்பது வேதனையான விஷயம். இங்குள்ள வசதிகளை மேம்படுத்த ஒன்றரை ஆண்டுகளுக்கு முன்பே திட்டம் வகுக்கப்பட்டது. தேசிய தலைநகர் மற்றும் நாட்டின் பல பகுதிகளிலும், நவீன வசதிகளுடன் கூடிய உலகத்தரம் வாய்ந்த கண்காட்சி அரங்குகளை அமைப்பதற்காக இந்திய அரசு தொடர்ந்து பாடுபட்டு வருகிறது. துவாரக்காவில் கட்டப்பட்டு வரும் சர்வதேச மாநாட்டு மற்றும் கண்காட்சி மையமும், பிரகதி மைதானத்தின் மறுசீரமைப்புத் திட்டமும் இதற்கு சான்றாக திகழும். கடந்த ஆண்டில், இங்கு நான்கு கண்காட்சி அரங்குகளைத் திறந்து வைக்கும் வாய்ப்பு எனக்குக் கிடைத்தது. நவீனத்துடன் கூடிய ஒருங்கிணைப்பு வசதி தொடங்கப்பட்டுள்ளது. மத்திய அரசின் இந்த திட்டங்கள், தலைநகரின் தோற்றத்தையே மாற்றியமைத்து, அதனை மேலும் நவீனமயமாக்குகிறது அனைவருக்கும் எனது வாழ்த்துகள்! நன்றி. மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1835307
பிர்சா முண்டாவின் பிறந்தநாளில் அவருக்குப் பிரதமர் புகழஞ்சலி செலுத்தியுள்ளார்

பிர்சா முண்டாவின் பிறந்தநாளில் அவருக்குப் பிரதமர் திரு நரேந்திர மோடி சிறப்பு மிக்கப் புகழஞ்சலி செலுத்தியுள்ளார். விடுதலைப் போராட்டத்திற்கு வலுசேர்ப்பதற்கு அவரது பங்களிப்பையும் ஆதிவாசி சமாஜத்தின் நலன்களுக்கு அவரின் போராட்டத்தையும் திரு மோடி நினைவுகூர்ந்துள்ளார். டுவிட்டர் செய்தியில் பிரதமர் கூறியிருப்பதாவது: "பகவான் பிர்சா முண்டா அவர்களின் பிறந்தநாளில் அவருக்கு மரியாதைக்குரிய அஞ்சலிகள். சுதந்திர இயக்கத்திற்கு ஒரு கூர்மையான பலத்தைக் கொடுத்ததோடு, பழங்குடி சமூகத்தின் நலன்களைப் பாதுகாக்கவும் அவர் எப்போதும் போராடினார். நாட்டுக்கு அவர் ஆற்றிய பங்களிப்பு என்றும் நினைவுகூரப்படும்."
வேளாண்மை மற்றும் விவசாயம் தொடர்பான துறைகள் குறித்து செயலர்கள் குழுவினர் பிரதமருக்கு ஆலோசனை வழங்கினர்

“வேளாண்மை மற்றும் அது தொடர்பான துறைகளின்” ஆளுமையில் செய்ய வேண்டிய மாற்றங்கள் குறித்து பிரதமர் திரு.நரேந்திர மோடிக்கு இந்திய அரசின் செயலர்கள் குழுவினர் செயல்விளக்க ஆலோசனைகளை வழங்கினர். இந்த நிகழ்ச்சியில் மத்திய அமைச்சர்கள் மற்றும் நித்தி ஆயோக் அமைப்பைச் சேர்ந்த அலுவலர்களும் கலந்துகொண்டனர். திட்டமிடப்பட்ட ஒன்பது செயல்முறை விளக்கங்களில், இது ஐந்தாவது செயல் முறை விளக்கக் கூட்டமாகும்
என்டிஆர்எஃப் அணி உருவாக்கப்பட்ட தினத்தில் அவர்களுக்குப் பிரதமர் வாழ்த்து தெரிவித்துள்ளார்

தேசிய பேரிடர் மீட்புப்படை (என்டிஆர்எஃப்) அணி உருவாக்கப்பட்ட தினத்தில் அவர்களுக்குப் பிரதமர் திரு.நரேந்திர மோடி வாழ்த்து தெரிவித்துள்ளார். தொடர்ச்சியான டுவிட்டர் பதிவுகளில் பிரதமர் கூறியிருப்பதாவது: “@NDRFHQ அணி உருவாக்கப்பட்ட தினத்தில் அவர்களின் கடின உழைப்புக்காக பாராட்டுகிறேன். மிகவும் சவாலான சூழ்நிலைகளில் மீட்பு மற்றும் நிவாரண நடவடிக்கைகள் பலவற்றில் அவர்கள் முன்னணியில் இருந்துள்ளனர். என்டிஆர்எஃப்-ன் துணிவும், தொழில்முறையும் மிகவும் ஊக்கமளிப்பவை. அவர்களின் எதிர்கால முயற்சிகளுக்கு நல்வாழ்த்துக்கள். பேரிடர் நிர்வாகம் என்பது அரசுகளுக்கும், கொள்கை வகுப்போருக்கும் மிகவும் முக்கியமான விஷயமாகும். செயல்பாட்டு அணுகுமுறையோடு, பேரிடர் மேலாண்மை அணிகள் நிலைமையை கட்டுக்குள் கொண்டு வந்த பின், பேரிடரை தாக்குப் பிடிக்கும் அடிப்படைக் கட்டமைப்பு குறித்து நாங்கள் சிந்திக்கவும், இந்த விஷயம் தொடர்பாக ஆராய்ச்சியில் கவனம் செலுத்தவும் வேண்டியுள்ளது. ‘பேரிடரை தாக்குப் பிடிக்கும் அடிப்படை கட்டமைப்பு ஒருங்கிணைப்பை’ வடிவமைக்கும் முயற்சியை இந்தியா மேற்கொண்டுள்ளது. நமது என்டிஆர்எஃப் அணிகளின் திறனை மேலும் கூர்மைப்படுத்தவும் நாங்கள் பணியாற்றி வருகிறோம். இதனால் எந்தவொரு சவாலான காலத்திலும் அதிகபட்ச உயிர்களையும், உடைமைகளையும் நாம் பாதுகாக்க முடியும்”.
உத்தர பிரதேச மாநிலம் எடாவில் நடைபெற்ற விபத்துக்கு பிரதமர் இரங்கல்

உத்தர பிரதேச மாநிலம் எடா நகரத்தில் ஏற்பட்ட விபத்தில் உயிர் இழந்தவர்களுக்கு பிரதமர் திரு. நரேந்திர மோடி இரங்கல் தெரிவித்துள்ளார். இந்த விபத்தில் உயிர் இழந்தவர்கள் குடும்பத்தினருக்கு ரூ.2 லட்சமும் படுகாயம் அடைந்தவர்களுக்கு ரூ.50,000-மும் இழப்பீடாக வழங்கப்படும் என்று பிரதமர் அறிவித்துள்ளார். இந்த இழப்பீடு பிரதமர் தேசிய பேரிடர் நிவாரண நிதியில் இருந்து வழங்கப்படும். “உத்தர பிரதேச மாநிலம் எடா நகரத்தில் ஏற்பட்ட விபத்தில் தனக்கு அன்புக்குரியவர்களை இழந்தவர்களுக்கு எனது இரங்கல்கள். இந்த விபத்தில் படுகாயம் அடைந்தவர்கள் விரைவில் குணமடையட்டும்.”, என்று பிரதமர் தனது இரங்கல் செய்தியில் கூறியுள்ளார்.
இந்தியா மற்றும் ஜப்பான் இடையே இணைய பாதுகாப்பு குறித்த கூட்டுறவுப் புரிந்துணர்வு ஒப்பந்தத்துக்கு அமைச்சரவை ஒப்புதல்

இந்தியா மற்றும் ஜப்பான் நாடுகளுக்கிடையே இணைய பாதுகாப்பு குறித்த கூட்டுறவுப் புரிந்துணர்வு ஒப்பந்தத்தில் கையெழுத்திட, பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் வழங்கியுள்ளது. இணைய பாதுகாப்புத் துறையில் திறன் மேம்படுத்துதல், முக்கிய உள்கட்டமைப்புகளை பாதுகாத்தல், வளர்ந்து வரும் தொழில் நுட்பங்களில் ஒத்துழைப்பு, இணைய பாதுகாப்புக்கு ஊறு விளைவிக்கும் அச்சுறுத்தல் மற்றும் இணைய வழிக் குற்றங்களை தடுப்பதற்கான வழி முறைகள், தகவல் தொழில்நுட்ப உள்கட்டமைப்பின் பாதுகாப்பை உறுதி செய்வதற்குத் தேவையான கூட்டு முயற்சிகள் ஆகியவற்றை இரு நாடுகளின் பரஸ்பர விருப்பத்திற்கேற்ப மேம்படுத்த இந்த ஒப்பந்தம் வழிவகுக்கும். புதிய கண்டுபிடிப்புகளுக்கு உந்துதலாகவும், பொருளாதார வளர்ச்சிக்காகவும், வர்த்தகத் துறையின் மேம்பாட்டுக்காகவும், பாதுகாப்பு மற்றும் நம்பகமான இணைய சுற்றுச் சூழலை உருவாக்க இந்தியா மற்றும் ஜப்பான் நாடுகள் உறுதி பூண்டுள்ளன. இந்த கூட்டுறவுப் புரிந்துணர்வு ஒப்பந்தத்தின் மூலம் இரு நாடுகளும் ஐக்கிய நாடுகள் உட்பட உலக அரங்கில் இணைந்து செயல்படவும், தகவல் தொழில்நுட்பத் துறையில் வியூகங்களைப் பகிரவும், ‌‌அரசு மற்றும் வர்த்தக அமைப்புகளுக்கு இடையே பாதுகாப்பு உள்கட்டமைப்பை மேம்படுதவும், இணைய ஆளுமையில் தொடர்ந்து பேச்சுவார்த்தை நடத்தவும் முடிவு செய்துள்ளன.
கோவா விடுதலை தினத்தை முன்னிட்டு மாநில மக்களுக்கு பிரதமர் வாழ்த்து

கோவா விடுதலை தினத்தை முன்னிட்டு பிரதமர் திரு. நரேந்திர மோடி, கோவா மக்களுக்கு வாழ்த்து தெரிவித்துள்ளார். இது தொடர்பாக அவர் வெளியிட்டுள்ள சுட்டுரை செய்தியில், “கோவா விடுதலை தினத்தன்று கோவாவில் வாழும் எனது சகோதர, சகோதரிகளுக்கு வாழ்த்துகள். கோவாவின் விடுதலைக்காக அரும்பாடுபட்டவர்களைப் பெருமையுடன் நினைவு கூர்கிறோம். இந்த மாநிலத்தின் வளர்ச்சி வரும் ஆண்டுகளிலும் தொடர பிரார்த்தனை செய்கிறேன்”, என்று குறிப்பிட்டுள்ளார்.
தமிழக முதல்வருடன் பிரதமர் பேச்சு

தமிழக முதல்வர் திரு எடப்பாடி கே. பழனிச்சாமியுடன், பிரதமர் திரு நரேந்திர மோடி பேசினார். தமிழகத்தின் சில பகுதிகளில் ஏற்பட்ட புயல் மற்றும் கனமழை நிலவரம் குறித்து ஆலோசித்தார். நிவாரண பணியில் உதவ, தமிழகத்துக்கு மத்திய குழுக்கள் அனுப்பப்பட்டுள்ளன. புயலில் சிக்கி உயிரழந்தவர்களுக்கு, பிரதமர் தனது இரங்கலை தெரிவித்தார் மற்றும் காயம் அடைந்தோர் விரைவில் குணமடைய வேண்டினார். பிரதமரின் தேசிய பேரிடர் நிவாரண நிதியிலிருந்து, பலியானவர்களின் குடும்பத்தினருக்கு தலா ரூ.2 லட்சமும், காயம் அடைந்தோருக்கு தலா ரூ.50 ஆயிரமும் வழங்கப்படும் என அவர் கூறினார்.
நார்வே பிரதமராக பொறுப்பேற்றுள்ள திரு.ஜோனஸ் கர் ஸ்டோர்-க்கு பிரதமர் வாழ்த்து

பிரதமர் திரு.நரேந்திர மோடி, நார்வே பிரதமராக பொறுப்பேற்றுள்ள திரு.ஜோனஸ் கர் ஸ்டோர்-க்கு வாழ்த்து தெரிவித்துள்ளார். பிரதமர் வெளியிட்டுள்ள டுவிட்டர் செய்தியில், “நார்வே பிரதமராக பொறுப்பேற்றுள்ள @ஜோனஸ்கர்ஸ்டோர்-க்கு வாழ்த்துக்கள். இந்தியா-நார்வே நட்புறவை மேலும் வலுப்படுத்த, உங்களுடன் இணைந்து பணியாற்றுவதை ஆவலுடன் எதிர் நோக்கியிருக்கிறேன்“ என்று தெரிவித்துள்ளார்.
நீண்டகால ஒப்பந்தத்தின் அடிப்படையில் மொசாம்பிக் நாட்டிலிருந்து பருப்பு வகைகள் இறக்குமதி செய்ய ஒப்பந்தம்.

பிரதமர் திரு நரேந்திர மோடி அவர்கள் தலைமையில் இன்று கூடிய மத்திய அமைச்சரவை, மொசாம்பிக் நாட்டிலிருந்து நீண்ட கால அடிப்படையில் இரு நாடுகளும் தேர்ந்தெடுக்கும் அரசு அமைப்பின் மூலமாகவோ, அல்லது தனியார் நிறுவனங்கள் மூலமாகவோ, பருப்பு வகைகளை இறக்குமதி செய்ய வகை செய்யும் புரிந்துணர்வு ஒப்பந்தம் கையெழுத்தானதற்கு ஒப்புதல் அளித்தது. இந்த புரிந்துணர்வு ஒப்பந்தம், பட்டாணி மற்றும் துவரம் பருப்பு வகைகளை மொசாம்பிக் நாடு அதிக அளவில் உற்பத்தி செய்ய உதவும். மொசாம்பிக் நாட்டிலிருந்து இறக்குமதி செய்யப்படும் பருப்பு வகைகளின் அளவை 2016-17 ஆண்டில் 1,00,000 டன்களில் இருந்து 2020-21ம் ஆண்டில் 2,00,000ஆக அதிகரிக்கும் வகையில் இந்த புரிந்துணர்வு ஒப்பந்தத்தில் இலக்கு நிர்ணயிக்கப்பட்டுள்ளது. இந்த இறக்குமதியின் மூலம், உள்நாட்டில் பருப்பு வகைகள் அதிக அளவில் கிடைப்பதனால், பருப்பு வகைகளின் விலை ஸ்திரமாகும். 2015-16ல், இந்தியாவின் மொத்த பருப்பு உற்பத்தி 17 மில்லியன் டன்னாக இருக்கும் என்று எதிர்பார்க்கப்படுகிறது. 5.79 மில்லியன் டன் உள்நாட்டுத் தேவைகளுக்காக இறக்குமதி செய்யப்படுகிறது. 2015-16ம் ஆண்டில் உள்நாட்டு உற்பத்தி, இறக்குமதி ஆகிய இரண்டையும் சேர்த்தும், உள்நாட்டுத் தேவைக்கு குறைவாக அது இருந்ததனால் பருப்பு வகைகளின் விலை உயரும் சூழல் ஏற்பட்டது. இந்த பற்றாக்குறையை சமாளிக்கும் வகையில், இந்தியா மற்றும் மொசாம்பிக் இடையே இந்த ஒப்பந்தம் உருவாக்கப்பட்டுள்ளது. இதன் மூலம் உள்நாட்டில் பருப்பு வகைகளுக்கு தட்டுப்பாடு ஏற்படாது என்று எதிர்ப்பார்க்கப்படுகிறது. மொசாம்பிக் நாட்டுடன் ஏற்படுத்தப்பட்டுள்ள இந்த ஒப்பந்தம் போலவே, இதர நாடுகளுடனும் ஒப்பந்தம் ஏற்படுத்தப்படும்.
வெற்றி தினத்தையொட்டி 1971-ஆம் ஆண்டு போர் வெற்றிக்காக போராடிய  ஆயுதப்படையினருக்கு பிரதமர் மரியாதை செலுத்தினார்

வெற்றி தினத்தையொட்டி 1971-ஆம் ஆண்டு போரில் இந்தியா மகத்தான வெற்றியை அடைவதை உறுதி செய்த துணிச்சல் மிக்க அனைத்து ஆயுதப்படையினருக்கும் பிரதமர் திரு நரேந்திர மோடி மரியாதை செலுத்தியுள்ளார். இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது; “விஜய் தினத்தையொட்டி, 1971-ஆம் ஆண்டு போரில் இந்தியா மகத்தான வெற்றியை அடைவதை உறுதி செய்த துணிச்சல் மிக்க அனைத்து ஆயுதப்படையினருக்கும் நான் மரியாதை செலுத்துகிறேன். நமது நாட்டை பாதுகாப்பாக வைத்திருப்பதற்காக ஆயுதப்படையினருக்கு நாடு எப்போதும் நன்றிக்கடன் பட்டிருக்கும்”.
மத்திய பிரதேசத்தின் ஜபல்பூரில் மருத்துவமனை ஒன்றில் ஏற்பட்ட தீ விபத்தில் நேரிட்ட உயிரிழப்பிற்கு பிரதமர் இரங்கல்

மத்திய பிரதேசத்தின் ஜபல்பூரில் மருத்துவமனை ஒன்றில் ஏற்பட்ட தீ விபத்தில் நேரிட்ட உயிரிழப்பிற்கு பிரதமர் திரு நரேந்திர மோடி தமது ஆழ்ந்த இரங்கலைத் தெரிவித்துக் கொண்டுள்ளார். பிரதமர் அலுவலக ட்விட்டர் பதிவில் கூறியிருப்பதாவது: “மத்திய பிரதேசத்தின் ஜபல்பூரில் மருத்துவமனை தீ விபத்தில் நேரிட்ட உயிரிழப்பை அறிந்து மிக வேதனை அடைந்தேன். உயிரிழந்தோரின் குடும்பத்தினருக்கு ஆழ்ந்த இரங்கல்கள். காயமடைந்தவர்கள் விரைவில் குணமடைய விழைகிறேன். பாதிக்கப்பட்டவர்களுக்குத் தேவையான அனைத்து உதவிகளையும் உள்ளூர் நிர்வாகம் மேற்கொண்டு வருகிறது: பிரதமர்”
புதிதாக 6 ஐ.ஐ.டி.க்களை திறக்கவும் தன்பாதில் உள்ள ஐ.எஸ்.எம்.மை ஐ.ஐ.டி.யாக மாற்றவும் மத்திய அமைச்சரவை ஒப்புதல் அளித்தது

பிரதமர் திரு. நரேந்திர மோடி தலைமையில் இன்று நடந்த மத்திய அமைச்சரவை கூட்டத்தில், புதிதாக 6 ஐ.ஐ.டி.க்களை திருப்பதி (ஆந்திரா), பாலக்காடு (கேரளா), தார்வார் (கர்நாடகா), பிலாய் (சத்திஸ்கர்), கோவா, ஜம்மு (ஜம்மு காஷ்மீர்) ஆகியவற்றில் திறக்கவும், தன்பாத்தில் உள்ள ஐ.எஸ்.எம். கல்வி நிறுவனத்தை ஐ.ஐ.டி.யாக தொழில்நுட்ப கல்வி நிலையங்கள் சட்டம் 1961ன் கீழ் மாற்றவும் தொழில்நுட்ப கல்வி நிலையங்கள் சட்டம் 1961 மசோதாவுக்கு முன் அனுமதி வழங்கப்பட்டது. இந்த ஒப்புதலின் மூலம் புதிதாக 6 இந்திய தொழில்நுட்ப கல்வி நிலையங்கள், தொழில்நுட்ப கல்வி நிறுவனங்கள் சட்டம் 1961ன் கீழ் கொண்டு வரப்படும். இவை தேசிய முக்கியத்துவம் வாய்ந்த கல்வி நிறுவனங்களாக அறிவிக்கப்படும். மேலும், இந்த சட்ட மசோதாவானது, தன்பாத்தில் உள்ள ஐ.எஸ்.எம். கல்வி நிலையத்தை, ஐ.ஐ.டி.யாக, தொழில்நுட்ப கல்வி நிலையங்கள் சட்டம் 1961ன் கீழ் மாற்ற மாற்ற வகை செய்கிறது. மேலும், இதை தேசிய முக்கியத்துவம் வாய்ந்த கல்வி நிலையமாக அறிவிக்கப்படும்.
இந்தியாவுக்கு இத்தாலி பிரதமர் பயணம் மேற்கொண்டபோது கையெழுத்தான புரிந்துணர்வு உடன்படிக்கைகள்/ஒப்பந்தங்களின் பட்டியல்

வ. எண் புரிந்துணர்வு உடன்படிக்கையின் பெயர் இத்தாலி தரப்பில் கையொப்பமிட்டவர் இந்திய தரப்பில் கையொப்பமிட்டவர் 1. இந்தியா-இத்தாலி இடையே ரயில்வே துறை பாதுகாப்பில் ஒத்துழைப்புக்கான விருப்ப கூட்டுப் பிரகடனம் திரு.ரெனாட்டோ மஸ்ஸோன்சினி, சிஇஓ மற்றும் பொது மேலாளர், இத்தாலி ரயில்வே திரு.வேத் பால், கூடுதல் உறுப்பினர் (திட்டமிடல்), ரயில்வே வாரியம் 2. இந்திய கலாச்சார உறவுக்கான கவுன்சிலுக்கும், இத்தாலி அரசின் சர்வதேச ஒத்துழைப்பு மற்றும் வெளியுறவு விவகாரங்கள் அமைச்சகத்துக்கும் இடையே 70 ஆண்டுகால தூதரக உறவுகளுக்கான புரிந்துணர்வு உடன்படிக்கை திரு.லோரென்சோ ஏஞ்சலோனி, இந்தியாவுக்கான இத்தாலி தூதர் செல்வி.ரிவா கங்குலி தாஸ், தலைமை இயக்குநர், ஐசிசிஆர். 3. எரிசக்தி துறையில் ஒத்துழைப்புக்காக இந்தியா, இத்தாலி இடையே புரிந்துணர்வு உடன்படிக்கை திரு.லோரென்சோ ஏஞ்சலோனி, இந்தியாவுக்கான இத்தாலி தூதர் திரு.ஆனந்த் குமார், செயலாளர், புதிய மற்றும் புதுப்பிக்கத்தக்க எரிசக்தி அமைச்சகம் 4. இந்தியா- இத்தாலி இடையே கலாச்சார ஒத்துழைப்புக்கான செயலாக்க வரைவு உடன்படிக்கை திரு.லோரென்சோ ஏஞ்சலோனி, இந்தியாவுக்கான இத்தாலி தூதர் செல்வி.ரீனத் சாந்து, இத்தாலிக்கான இந்தியத் தூதர் 5. இத்தாலி அரசின் வெளியுறவு விவகாரங்கள் மற்றும் சர்வதேச ஒத்துழைப்பு அமைச்சகத்தின் பயிற்சிப் பிரிவுக்கும், இந்திய அரசின் வெளியுறவு விவகாரங்கள் அமைச்சக வெளிநாட்டு சேவை கல்வி நிறுவனத்துக்கும் இடையே புரிந்துணர்வு உடன்படிக்கை திரு.லோரென்சோ ஏஞ்சலோனி, இந்தியாவுக்கான இத்தாலி தூதர் திரு.ஜே.எஸ்.முகுல், தலைவர், எஃப்எஸ்ஐ. 6. பரஸ்பரம் முதலீட்டை ஊக்குவிப்பதற்காக இத்தாலி வர்த்தக முகமைக்கும், இன்வெஸ்ட் இந்தியா அமைப்புக்கும் இடையே புரிந்துணர்வு உடன்படிக்கை திரு.மிச்செலி ஸ்கேன்னாவினி, தலைவர், இத்தாலி வர்த்தக முகமை தீபக் பக்லா, சிஇஓ, இன்வெஸ்ட் இந்தியா
உயர் லட்சியம் கொண்டவையாக மாறக் கூடிய மாவட்டங்களின் மாநாட்டில் பிரதமர் உரையாற்றுகிறார்

உயர் லட்சியம் கொண்டவையாக மாறக் கூடிய மாவட்டங்களின் மாநாட்டில் நாளை பிரதமர் திரு. நரேந்திர மோடி உரையாற்றுகிறார். இந்த நிகழ்ச்சிக்கு புது தில்லி டாக்டர் அம்பேத்கர் சர்வதேச மையத்தில் நிதி ஆயோக் அமைப்பு ஏற்பாடு செய்துள்ளது. மாற்றத்தைக் காணப் போகும் 100க்கும் மேற்பட்ட மாவட்டங்களின் பொறுப்பு அதிகாரிகளுடன் பிரதமர் கலந்துரையாட உள்ளார். 2022 ஆம் ஆண்டுக்குள் புதிய இந்தியாவை உருவாக்குவது என்ற பிரதமர் திரு. நரேந்திர மோடியின் தொலைநோக்கு சிந்தனையின் அம்சமாக இந்த நிகழ்ச்சி நடத்தப்படுகிறது. குறிப்பிட்ட வளர்ச்சிக் குறியீடுகளில் பின்தங்கியுள்ள மாவட்டங்களில் தீவிர மாற்றத்தை உருவாக்குவது என்ற பெரிய கொள்கை அளவிலான முயற்சியாக இந்தத் திட்டத்தை மத்திய அரசு உருவாக்கியுள்ளது. இந்த மாவட்டங்களில் குறிப்பிட்ட வளர்ச்சித் தேவைகளைப் பூர்த்தி செய்வதில் மத்திய, மாநில அரசுகளின் முயற்சிகளை ஒருங்கிணைப்பு செய்வதற்கு, கூடுதல் செயலாளர் மற்றும் இணைச் செயலாளர் அந்தஸ்தில் உள்ள மூத்த அரசு அதிகாரிகள் இதன் பொறுப்பு அதிகாரிகளாக நியமிக்கப்பட்டுள்ளனர்.